Jare lank het dit gelyk of sy die trouvrou van een van die hubaarste prinse op aarde sou word. Maar namate hul verhouding gevorder het, het dit deurgeskemer sy het nie veel erg aan die koninklike lewe nie.
Dan was hulle aan, dan weer af – dikwels smoorverlief, ander kere ’n ruk lank uitmekaar. Maar die sprokie het toe nie uitgeloop op ’n gelukkige einde met die tweetjies wat in ’n pragpaleis nesskop nie.
As jy so kyk na haar reise oor die wêreld heen en die sukses van haar juwelierswarereeks, is Chelsy allesbehalwe besig om haar te verknies oor die komende koninklike troue.
Die skatryk Zimbabwiese boorling is al beskryf as die rabbedoe wat nooit te vinde was vir die protokol en voorskrifte van ’n verhouding met ’n Britse bloubloedprins nie.
’n Lewe van streng reëls oor hoe om te sit, te waai en aan te trek het vir haar effens onaantreklik geklink.
Tog het die voormalige prokureur sewe jaar lank vasgebyt te midde van flitsende paparazzi-kamaralense, die genadelose Britse poniepers en die verwagtings van die koninklike familie, wat glo nie juis dol oor haar was nie.
Sy en Harry is oplaas in 2010 uitmekaar, al is sy voorheen as “die een” bestempel. Chelsy is nou 32 en dit lyk of sy enkellopend is, maar sy het al laat val sy glo steeds in ware liefde. In 2016 het sy aan die Britse media gesê die huwelik is ’n “pragtige ding”, maar sy wil haar “eie mens wees”.
In 2014 het sy baie na aan trou met ’n ander man gekom, het Vanity Fair destyds berig. Sy sou glo toe afhaak met Charles Goode (nou 32), ’n Britse juwelier met kliënte soos die Beckhams, Kate Winslet en Kate Moss.
“Chelsy en Charles is baie ernstig en ons verwag binnekort ’n troue,” het ’n bron na aan die paartjie toe gesê. Maar ook daardie sprokie het gesneuwel en Chelsy skryf Charles se naam nou ná die van Harry op haar lysie van ekse.
Die skoonheid van Afrika en sy mense is glo die inspirasie vir haar ontwerpe en sy probeer terugploeg in die behoeftige gemeenskappe waar edelstene vir haar reeks ontgin word. Sy besit selfs haar eie edelsteenmyn in Zambië.
Die mooi blondekop reis deesdae nie net Afrika plat op soek na edelstene nie; sy rits ook die wêreld vol vir plesier. Van Peru tot Kalifornië tot Kaapstad, waar sy terwyl sy nog met Harry uitgegaan het in 2006 ’n handelsgraad aan die Universiteit van Kaapstad behaal het.
Haar ouers woon nog in Zimbabwe en Chelsea wys gereeld in die sosiale media haar liefde vir haar geboorteland. “Home sweet home,” skryf sy by ’n video van die Victoria-waterval, waar sy gaan rekspring het, ook in Maart verlede jaar.
In Mei verlede jaar was die blondine weer met vakansie in die Kaap, waar sy destyds vir Harry ontmoet het. In Junie was sy weer in Londen, waar sy ook ’n huis het.